Аслиддин Осимӣ

Аслиддин Сайфиддинович Осимӣ (29 январи 1933, Хуҷанд — 8 августи 2019, Душанбе) — пизишк ва урологи тоҷик, номзади илмҳои тиб, профессор. Пизишки шоистаи Тоҷикистон (1983).

 Зиндагинома 
Аслиддин Осимӣ 29 январи соли 1933 дар шаҳри Хуҷанд дар оилаи зиёӣ ба дунё омадааст. Соли 1959 Донишгоҳи давлатии тиббии Тоҷикистон ба номи Абӯалӣ ибни Синоро бо ихтисоси «корҳои тиббӣ» хатм намудааст.

Пас аз хатми донишгоҳ, фаъолияти кориашро дар зодгоҳаш оғоз карда, аз соли 1959 то 1963 дар беморхонаи шаҳрии Хуҷанд ба ҳайси духтури ҷарроҳ фаъолият намудааст.

 Фаъолияти илмӣ ва омӯзгорӣ 
Соли 1963 ба аспирантураи назди кафедраи ҷарроҳии факултетӣ дар курси урологияи Донишгоҳи давлатии тиббии Тоҷикистон дохил шуд. Соли 1969 таҳти роҳбарии профессор Василий Николаевич Дунчик рисолаи номзадии худро дар мавзӯи «Лечение мочекаменной болезни в условиях курорта Ходжа-Оби-Гарм» (Табобати бемории роҳҳои шошадон дар шароити осоишгоҳи Хоҷа Оби Гарм) дифоъ намуд.

Профессор Осимӣ дар Донишгоҳи давлатии тиббии Тоҷикистон зинаҳои гуногуни касбиро тай кардааст:

 1974–2010: Мудири кафедраи урология;
 1975–1982: Декани факултети тиббӣ;
 Сарурологи Вазорати тандурустии Ҷумҳурии Тоҷикистон.

 Дастовардҳои илмӣ 
Аслиддин Осимӣ ҳамчун олими варзида дар доираҳои илмии Русия, Украина, Беларус ва Осиёи Марказӣ маҳсуб меёфт. Ӯ узви ҳайати таҳририяи маҷаллаи бонуфузи «Урология ва нефрология»-и ИҶШС буд.

Муаллифи 2 монография, 6 дастури таълимӣ, беш аз 200 мақолаи илмӣ ва 10 пешниҳоди ратсионализаторӣ буда таҳти роҳбарии ӯ 4 кас рисолаи номзадӣ ҳимоя кардааст.

 Унвону ҷоизаҳо 

 1978 — Аълочии тандурустии ИҶШС;
 1983 — Пизишки шоистаи Тоҷикистон;
 Медали «Собиқадори меҳнат» ва мукофоти «Мактаби олии ИҶШС»;
 2009 —Медали «Шафқат»;
 2011 —Унвони «Профессори сол».

 Даргузашт 
Аслиддин Осимӣ 8 августи соли 2019 дар синни 86-солагӣ аз олам даргузашт. 

 Эзоҳ 

 Адабиёт 
 Вестник Авиценны Том 20 № 1 2018 Юбилеи АСИМОВ АСЛИДДИН САЙФИДДИНОВИЧ кандидат медицинских наук, профессор 85 лет со дня рождения. — С. 130.